असांजे को घेरे में लेने की अमेरिकी कोशिश नाकाम  
विकीलीक्स के संस्थापक जूलियन असांजे को कानूनी कटघरे में खड़ा करने का अमेरिका प्रयास साक्ष्यों के अभाव की वजह से विफल साबित हुआ है।
अमेरिकी सरकार के हजारों गोपनीय दस्तावेज जारी करने वाली वेबसाइट विकीलीक्स के संस्थापक जूलियन असांजे को कानूनी कटघरे में खड़ा करने का अमेरिका प्रयास साक्ष्यों के अभाव की वजह से विफल साबित हुआ है।  इस मामले में अमेरिकी अधिकारियों ने सेना की खुफिया शाखा के कर्मचारी 22 वर्षीय ब्रैडले मैनिंग को हिरासत में लिया है। उस पर संदेह है कि उसने ही विकीलीक्स को दस्तावेज दिए।  समाचार पत्र वाल स्ट्रीट जर्नल के अनुसार इस मामले में जो नए साक्ष्य मिले हैं, उनसे पता चलता है कि मैनिंग ने गोपनीय दस्तावेज अकेले दम पर चुराए थे। उसका असांजे से संपर्क के बारे में कोई सबूत नहीं मिला है।  अमेरिकी सरकार लंबे समय से असांजे को कानूनी कटघरे में खड़ा करने का प्रयास कर रही है, लेकिन सबूतों के अभाव की वजह से उनके खिलाफ अब तक कोई मामला दर्ज नहीं किया जा सका है।  असांजे के खिलाफ मुकदमा चलाने के लिए जरूरी है कि इस बात के साक्ष्य मिलें कि उन्होंने मैनिंग को गोपनीय दस्तावेज चुराने के लिए कहा था। अमेरिकी अधिकारी अभी इस सिलिसिले में सबूत एकत्र करने के प्रयास में जुटे हैं।